Λαζάνια με ντομάτα, ρικότα και μοτσαρέλα
Φουρνιστά, εύκολα και αρέσουν σε όλους. Τι είναι; Με ντομάτα, ρικότα και μοτσαρέλα φτιάχνουμε λαζάνια ζουμερά με ξεροψημένη επιφάνεια.
230-300 γρ. φρέσκα λαζάνια (σε μεγάλα σούπερ μάρκετ και ντελί -ενδεικτικά: Θανόπουλος, Μπαλάσκας, Provence κ.ά), 200 γρ. ξερό κρεμμύδι, ψιλοκομμένο, 3 σκελίδες σκόρδο, λιωμένες, 1.500 γρ. ώριμες ντομάτες, ξεφλουδισμένες, σε μέτριους κύβους, 25 γρ. (1 δισκάκι) φρέσκα φύλλα πλατύφυλλου βασιλικού, 750 γρ. τυρί ρικότα, κομματιασμένη με το χέρι, 600 γρ. φρέσκια μοτσαρέλα, στραγγισμένη, σε φέτες, 80 ml ελαιόλαδο, αλάτι, φρεσκοτριμμένο πιπέρι
Για να ετοιμάσουμε τα λαζάνια με ντομάτα, ρικότα και μοτσαρέλα, σε μια ρηχή κατσαρόλα ζεσταίνουμε το ελαιόλαδο σε χαμηλή φωτιά και σοτάρουμε το κρεμμύδι για 2 λεπτά, μέχρι να μαλακώσει.Προσθέτουμε τα σκόρδα και σοτάρουμε για 1 λεπτό.Σβήνουμε με τις ντομάτες, δυναμώνουμε τη φωτιά και αφήνουμε να πάρουν βράση.Χαμηλώνουμε ξανά τη φωτιά και σιγομαγειρεύουμε για περίπου 30 λεπτά, μέχρι η σάλτσα να δέσει ελαφρά. Προσθέτουμε τον βασιλικό και αλατοπίπερο, ανακατεύουμε και αποσύρουμε από τη φωτιά.Προθερμαίνουμε τον φούρνο στους 180°C.Απλώνουμε γεμάτες 4 κουτ. σούπας από τη σάλτσα σε ένα ταψί με διαστάσεις περίπου 30 x 25 εκ.   Στρώνουμε πάνω στη σάλτσα μία στρώση λαζάνια -αν χρειαστεί, κόβουμε με μαχαίρι κάποια για να χωρέσουν ακριβώς και να καλύψουν τη σάλτσα.Απλώνουμε στα λαζάνια άλλες 4 κουτ. σούπας σάλτσα και σκορπίζουμε 250 γρ. ρικότα. Επαναλαμβάνουμε τη διαδικασία άλλες δύο φορές και σκεπάζουμε την επιφάνεια με τις φέτες μοτσαρέλας.Ψήνουμε για 30 λεπτά, μέχρι η μοτσαρέλα να λιώσει, να πάρει χρυσαφένιο χρώμα και να εμφανίσει φουσκάλες κατά τόπους.Σερβίρουμε το φαγητό ζεστό (όχι καυτό) ή χλιαρό, κομμένο σε τετράγωνα κομμάτια-μερίδες.
Ζυμαρικά,Ντομάτα,Τυρί,Χορτοφαγικά